Black Mirror vender tilbage 10. april

Fans af dystopisk sci-fi kan godt begynde at glæde sig, for Netflix-serien Black Mirror vender officielt tilbage med en ny sæson den 10. april. Serien, der er kendt for sine mørke fremtidsvisioner og tankevækkende plot, fortsætter i den kommende sæson med historier, der ifølge seriens skaber Charlie Brooker er tro mod den originale stil.

Charlie Brooker har tidligere udtalt til Netflix-platformen Tudum, at sæson 7 er “lidt mere klassisk Black Mirror”. Han fortæller også, at episoderne igen fokuserer på sci-fi-elementer med foruroligende begivenheder, uden dog at bevæge sig over i direkte gyserterritorium.

Den nye sæson byder desuden på gensyn med flere velkendte karakterer. Blandt andet vender skuespillerne Cristin Milioti, Jimmi Simpson og Billy Magnussen tilbage i en fortsættelse af episoden “USS Callister” fra sæson 4.

Derudover dukker Will Poulter og Asim Chaudhry også op igen. De to spillede henholdsvis Colin Ritman og Mohan Thakur i Bandersnatch-filmen fra 2018. Asim Chaudhry udtrykker sin begejstring over at være tilbage og kalder Charlie Brooker en “genial, men forskruet kreativ hjerne”. Han tilføjer, at episoden, han medvirker i, vender tilbage til et kendt univers, der måske er blevet endnu mere ekstremt.

Will Poulter udtrykker ligeledes glæde ved at vende tilbage til Tuckersoft-universet og afslører, at seerne kan glæde sig til nye overraskelser, der relaterer sig til et hemmeligt projekt inden for virksomheden.

Dermed er der lagt op til endnu en intens og tankevækkende sæson, der med garanti vil holde seerne fanget, når Black Mirror er tilbage på Netflix i april. Se traileren her og glæd dig …

Black Mirror vender tilbage 10. april